Undir heitinum Simme og tey fáa Connie Dam og Simme Arge Jacobsen heiðursskjal frá Tórshavnar býráð fyri virkni og víðskygni innan føroyskan tónleik í hálva øld. Grundgevingin er soljóðandi: Hálv øld er runnin, síðan Simme Musikkhús læt upp og Simme, saman við øðrum, prógvaði, at til ber at gera plátur á føroyskum. Við tónlistarligum arbeiðsroyndum úr grannalondunum var Simme hin fyrsti at vísa á tónleikin sum nýggjan vinnuveg. Tað var á heimferð umborð á Tjaldrinum, at Simme gav sanginum hjá sváginum Birna Dam um Rasmus endaliga skapið, ið vit øll kenna. Undangongumaðurin Simme var hin fyrsti at geva ungdómi ljóð í Útvarpinum, og síðani hevur hann verið stuðul, kveikjari og fyriskipari, eisini í Tilhaldinum. Tórshavnar býráð vil við hesum heiðursskjali seta Simma og teimum merki í 100 ára býarsøguna og minnast teirra drúgvu tænastu fyri bý okkara. Heiðursskjalið er undirskrivað av Jógvani Arge form. í mentamálanevndini og Heðini Mortensen, borgarstjóra.